和鄭丈侍郎
作者：王洋
朝代：宋

paragraphs: 鴻濛棲神契，脫落力自由。
諒此丈夫事，寧爲兒女憂。
丈人志宇宙，纖芥無滯留。
靜觀四大室，俛仰七十秋。
詩寬江海涯，心無花月愁。
請言平生志，曠度無陰謀。
浩瀁馳三峽，涇渭分九流。
霜皮峻千尺，回首走萬牛。
大歷竹馬遊，即今誰在不。
被髮下大荒，萬象散莫收。
一舉攝倒景，百篇醒醉眸。
矧此無妄疾，固可勿藥瘳。
時當天宇清，皮人獻功裘。
願公强舉巵，起慰瀟灑侯。
列星搖參光，蟲鳥逃窮捜。
前山方刻窟，粗可少獻酬。
不作紅粉涴，那憂華髮羞。
洪崖與浮邱，彩筆俱豐優。